Vettel-seier i Singapore
Tyskeren tok dermed innpå VM-leder Fernando Alonso og er nummer to i sammendraget, 29 poeng bak lederen. Seieren var Vettels annen denne sesongen. Hans forrige triumf kom i Bahrain i april. - Du er tilbake i tittelkampen. Godt jobbet, var beskjeden Vettel fikk over radioen fra lagledelsen i Red Bull da seieren var klar. Vettel, som også i fjor vant i Singapore, kom i føringen på 23. runde etter at Hamilton måtte bryte på grunn av girkasseproblemer. Etterpå innrømmet vinneren at han fikk god hjelp av at Hamilton forsvant ut av løpet. - Jeg mener dette er et av de tøffeste løpene i året. Banen er humpete og lang. Vi dro fordel av Lewis' problemer. Jeg så at det lekket noen dråper olje fra bilen hans et par runder før. Alt i alt gjorde vi det bra hele helgen, sa Vettel Alonso var fornøyd med å få en plass på pallen og opprettholde VM-ledelsen. - I Monza vant Hamilton, mens Sebastian måtte bryte. I dag var det omvendt. Så lenge det er sånn er jeg fornøyd med å plukke poeng underveis, sa spanjolen.Jenson Button fra McLaren kjørte inn til annenplassen, mens Alonso ble nummer tre. Grand Prix-løpet ble forstyrret med to perioder der sikkerhetsbil måtte ut på banen. Det ble også dramatisk da den tidligere verdensmesteren Michael Schumacher kolliderte med franskmannen Jean-Eric Vergne. Begge slapp fra ulykken uten alvorlig skade. - Uhellet var uunngåelig. Jeg synes synd på Jean-Eric og laget hans, men vi må finne ut av hva som skjedde, sa Schumacher. - Kunne vunnet enkelt Hamilton hadde beste startposisjon og ledet til litt over en tredel i løpet, men de mekaniske problemene tvang briten til å gi seg. Dermed fikk han også et hardt tilbakeslag i kampen om VM-tittelen. - Jeg er OK nå. Det var tøft da bilen stoppet, for jeg hadde en komfortabel ledelse. Jeg holdt avstanden og kunne ha lagt på enda mer. I dag tror jeg det kunne ha blitt en enkel seier. Slik gikk det ikke, sa Hamilton. McLaren-føreren hadde vunnet to av de tre siste Grand Prix-løpene. Det gjenstår seks løp i årets sesong.
Red Bull-fører Sebastian Vettel utnyttet Lewis Hamiltons girkasseproblemer og vant hendelsesrike Singapores Grand Prix i formel 1 søndag.